Evaluarea obligatiunilor romanesti 

Obligatiunile sunt un instrument extrem de important pe pietele financiare dezvoltate. Metoda standard de evaluare a unei obligatiuni pe asemenea piete este prin calcularea valorii prezente a tuturor fluxurilor de numerar viitoare (dobanzi+principal) pe care le generaza obligatiunea. Astfel, pretul de tranzactionare al unei obligatiuni pe o piata matura este dat de aceasta valoare prezenta a fluxurilor de numerar viitoare. In Romania, pretul inregistrat in sporadicele tranzactii cu obligatiuni este invariabil 100.00 (adica egal cu valoarea nominala a obligatiunii). Recentele tranzactii cu obligatiuni Impact s-au abatut de la aceasta “regula”, dar nu foarte mult. 
Mai intai, o scurta explicatie despre valoarea prezenta a unui flux de numerar viitor: daca investim astazi o suma de 1.000 de lei pe un an de zile, la o dobanda de 15%/an, la sfarsitul anului vom dispune de 1.150 lei (calculati ca si 1.000*(1+0.15)). Deci valoarea viitoare a 1.000 lei (investiti pe un an cu 15%/an) este de 1.150 lei. Daca privim operatiunea din sens invers, atunci putem spune ca valoarea prezenta a 1.150 lei primiti peste un an de zile este de 1.000 lei, calculul fiind 1150/(1+0.15); rata de 15% utilizata in acest calcul se cheama rata de discount. Astfel, valoarea prezenta a unei obligatiuni este data de suma valorilor prezente ale tuturor cupoanelor de dobanda, la care se adauga valoarea prezenta a principalului rambursat la maturitate. Aceasta valoare ar trebui sa reprezinte de fapt pretul de tranzactionare al obligatiunii; calculul este posibil intrucat o obligatiune genereaza un flux previzibil de numerar, spre deosebire de o actiune, a carei rentabilitate este legata de profitabilitatea emitentului.
Desigur, in cazul obligatiunii exista intotdeauna riscul de neplata al emitentului. Acesta nu este neglijat in aplicarea metodei de mai sus, ci reprezinta un element important in determinearea ratei de discount folosite pentru calcule. Revenind la exemplul de mai sus: daca investim 1.000 de lei in titluri de stat pe o perioada de un an de zile, atunci vom avea 1.150 lei dupa o perioada de un an (randament 15%); daca investim 1.000 de lei pe aceeasi perioada, dar in titlurile emise de o societate comerciala, atunci riscul investitiei creste, deci vom cere o dobanda mai mare – 25%, spre exemplu -, iar peste un an vom dispune de 1.250 lei. Acum, sa privim operatiunea din sens invers, presupunand ca stim ca vom dispune de 2.000 lei peste un an de zile. Daca acesti bani au fost investiti in titluri de stat, atunci valoarea lor prezenta este de 2.000/(1+0.15) = 1.739 lei; daca aceeasi suma a fost investita in titluri emise de societatea comerciala, atunci valoarea prezenta este de 2.000/(1+0.25)=1600 lei. Deci valoarea prezenta a unui flux viitor de numerar depinde de caracteristicile investitiei, printre care un loc important il ocupa riscul.
Trecand peste aceste elemente introductive, sa revenim la aplicarea acestei metode pentru obligatiunile romanesti. Luna mai a adus un eveniment foarte important pentru piata de capital romaneasca, eveniment ce poate nu a fost apreciat la justa sa valoare: tranzactionarea primei emisiuni de obligatiuni corporatiste din Romania, emisiunea Impact. Impact demonstreaza inca o data ca este una din cele mai dinamice societati deschise din Romania, fiind primul emitent din tara noastra cu doua tipuri de valori mobiliare tranzactionate.

Emisiunea Impact impreuna cu emisiunea de obligatiuni International Leasing (nelistata) pot reprezenta bune exemple si pentru alti potentiali emitenti, ceea ce ar putea duce la o crestere a numarului si valorii emisiunilor de obligatiuni corporatiste, crestere similara cu cea inregistrata de obligatiunile municipale. Dezvoltarea unui sector al obligatiunilor puternic reprezinta un element esential pentru maturizarea pietei financiare romanesti.
Vom incepe cu evaluarea obligatiunilor Impact. Trebuie mentionat faptul ca aplicarea metodei prezentate este destul de dificila in cazul Impact (si, de altfel, in cazul tuturor obligatiunilor romanesti). Obligatiunile Impact ajung la scadenta in 2005, sunt calculate in dolari, iar rata dobanzii este exprimata in functie de LIBOR, un “standard” la care se raporteaza multe rate ale dobanzii pe plan international. Astfel, pentru a evalua o obligatiune IMP05 trebuie prognozata evolutia ratei de schimb leu/dolar si a ratei LIBOR pana in 2005, pentru a calcula fluxurile viitoare de numerar generate de aceasta obligatiune. O asemenea prognoza este mai mult decat dificila, dar pentru acest articol am ales o serie de valori pentru a putea duce evaluarea pana la capat (33.850, 35.500, 38.000 si 41.000 lei/dolar pentru cele patru momente de plata a dobanzilor obligatiunilor IMP05, respectiv 1.34%, 1.40%, 1.65% si 2.00% pentru LIBOR). Utilizand estimarile de mai sus, fluxurile viitoare generate de o obligatiune Impact sunt 27.486 lei, 29.145 lei, 32.642 lei si 1.277.355 lei. Dificultatea unor asemenea prognoze anuleaza o parte din aplicabilitatea metodei analizate, si reprezinta unul din motivele principale pentru care aceasta metoda nu este utilizata si in Romania. Totusi, consider ca prezentarea acesteia este interesanta. 

Trecand peste problemele de mai sus, o alta problema majora este rata de discount folosita pentru a aduce aceste fluxuri viitoare la valoarea prezenta. Pe pietele dezvoltate, piata furnizeaza asemenea rate ale dobanzii pentru toate clasele de obligatiuni, si pentru toate nivelele de risc si scadente ale acestora; concret, daca IBM emite obligatiuni pe 10 ani de zile cu o dobanda de x%/an, atunci utilizand rata de discount folosita pentru evaluarea altor emisiuni similare d.p.d.v. al riscului, scadentei, etc, se poate calcula instantaneu pretul unei obligatiuni IBM pe piata. In Romania, cu o singura emisiune de obligatiuni corporatiste listata, asemenea informatii nu exista. In acest caz, vom folosi pentru discount rata dobanzii utilizate de banci pentru acordarea de credite; daca bancile cer x% pentru a imprumuta bani unei firme, atunci putem estima ca un investitor privat va cere o dobanda similara pentru a imprumuta o firma cumparand obligatiuni. Rata dobanzilor la creditele acordate de banci IMM-urilor se situeaza in prezent in jurul a 30%/an. Putem estima ca trendul descendent al dobanzilor se va mentine, iar o firma privata profitabila, dispunand de relatii favorabile cu bancile (cum este cazul IMP sau YTLS) se poate imprumuta cu dobanzi mai mici – 24%/an, spre exemplu. De asemenea, considerand ca trendul descendent al dobanzilor se mentine, estimatam ca aceasta rata scade cu 2% la fiecare 6 luni.
Astfel, utilizand acesti parametri si aducand fluxurile de numerar viitoare la valoarea lor prezenta, o obligatiune Impact ar avea o valoare de 980.137 lei la momentul redactarii acestui articol (28 mai 2003), reprezentand 98.01 exprimata ca procent din valoarea nominala (1.000.000 lei). Valoarea nu este surprinzatoare, tinand cont de randamentul relativ redus al obligatiunilor IMP05 (primul cupon se calculeaza la o rata de 5.34%/an in USD, care este destul de buna in USD, dar relativ redusa in lei). De asemenea, valoarea este destul de apropiata de cotatiile IMP05 la BVB in prezent, dar ar putea fi mai mica daca utilizam o rata a discountului mai apropiata de 30%.
Al doilea caz analizat este cel al obligatiunilor International Leasing. In acest caz, calculul este mult mai usor intrucat dobanda este fixa, obligatiunile sunt exprimate in lei, iar emisiunea mai are mai putin de un an pana la scandenta. Fluxurile viitoare de numerar pentru o obligatiune International Leasing sunt 5.250 si 31.731. Utilizand o rata de discount de 25%/an, valoarea curenta a unei obligatiuni International Leasing este de 30.953 lei, adica 123.81 exprimata ca procent din valoarea nominala de 25.000 lei. Era de astepta ca valoarea unei asemenea obligatiuni sa fie sensibil mai mare decat valoarea nominala, datorita randamentului foarte ridicat al acestui instrument. 
Dupa cum am mai mentionat, de regula in Romania valoarea unei obligatiuni este foarte apropiata de valoarea nominala, la care se adauga dobanda calculata din momentul platii cuponului anterior pana la data tranzactiei (sau pana la data curenta). Calculata in acest mod, valoarea unei obligatiuni International Leasing ar fi de 27.531 lei la acest moment, mult mai mica decat valoarea de 30.953 rezultata din calculul de mai sus. La prima vedere, ar parea ca un cumparator este dezavantajat platind 30.953 lei/obligatiune. Sa vedem daca lucrurile stau chiar asa. 

O tranzactie potentiala cu o obligatiune International Leasing la 27.531 lei asigura atat vanzatorului, cat si cumparatorului un randament egal cu randamentul nominal al obligatiunii: 42%. In aceste conditii, este putin probabil ca un vanzator sa renunte la o asemenea investitie. Astfel, cumparatorului nu ii ramane decat sa ofere un pret mai mare, astfel incat randamentul pentru potentialul vanzator sa fie chiar mai mare de 42%. Cat de mare sa fie acest pret? Teoria spune ca pana la pretul rezultat din calcule, in cazul nostru 30.953 lei/obligatiune. O asemenea tranzactie ar aduce vanzatorului un randament spectaculos pentru un instrument cu venit fix; totusi, chiar si la acest pret randamentul final al cumparatorului (la scadenta emisiunii de obligatiuni) va fi undeva in jurul a 22%/an – valoare aproape dubla fata de dobanzile acordate de banci la depozite in prezent.

O modalitate similara se poate aplica si pentru obligatiunile municipale. Astfel, pentru emisiunea CLJ03, care a inregistrat doua tranzactii la pretul “obisnuit” de 100.00 pe data de 28 mai, valoarea unei obligatiuni este de 50.309, sau 100.62 exprimata ca procent din valoarea nominala. Aceasta valoare este rezonabila, tinand cont de scadenta apropiata a acestei emisiuni. Pentru aceasta emisiune am utilizat o rata de discount de numai 17.5%, tinand cont de riscul mai redus al unei obligatiuni municipale in comparatie cu una corporatista. O metoda similara se poate utiliza pentru evaluarea celorlalte emisiuni de obligatiuni municipale tranzactionate in Romania.
Acestea sunt cateva idei legate de evaluarea emisiunilor de obligatiuni tranzactionate in tara noastra. Ar fi interesant daca la cota bursei ar exista mai multe emisiuni de obligatiuni (in special corporatiste). De altfel, existenta a cat mai multe emisiuni publice de obligatiuni este un fenomen nu doar interesant, ci absolut necesar pe orice piata financiara a lumii.

